Svrbenie tela, bolesť šije
Dobrý deň. Užívam lieky: prindopril4mg dlhodobo, 3mesiace Eutyrox25 a Mirovian500, Ezen1mes.
V posledných asi dvoch týždňoch sa objavilo svrbenie celého tela(musím užiť erius), bolesť šije a medzi lopatkami. Moja otázka: môže to spôsobovať kombinácia liekov? Ďakujem, pekný deň!
Dobrý deň,
ďakujeme za Vašu otázku.
Pri všetkých Vami užívaných liekoch boli pozorované vedľajšie účinky ako napr. svrbenie, alergické rekacie, kožné vyrážky a podobne. Avšak len pri lieku Ezen bola doposiaľ pozorovaná bolesť šije, či bolesti chrbta. Teda môže sa jednať o výskyt vedľajšieho účinku lieku (poprípade liekov), ale zároveň uvedené ťažkosti nemusia mať súvis s prebiehajúcou liečbou.  Z tohto dôvodu je potrebné obrátiť sa priamo na lekára, ktorý zváži súvislosť s liečbou, prípadne zváži iný terapeutický postup.
Čo sa týka interakcií, tak klinicky stredne závažné interakcie boli pozorované medzi liekmi Perindopril a Mirovian, pri ktorej môže nastať zvýšenie hypoglykemického účinku a tým rizika hypoglykémie. Pri lieku Euthyrox s liekom Mirovian zas môže levotyroxín (Euthyrox) znižovať účinok antidiabetík. V prípade, že Vám lieky predpísal jeden lekár, je si tejto skutočnosti vedomý, zvážil dané interakcie a je potrebné riadiť sa jeho pokynmi.
Prajem všetko dobré.
S pozdravom
Mgr. Emma Halás Haluščíková